Ziad Fariz

Ziad Fariz (født 1943 i As-Salt) er en jordansk økonom, som siden januar 2012 har vært sentralbanksjef for Jordans sentralbank. 

 Utdanning og yrkeskarriere 
Fariz har en ph.d. i samfunnsøkonomi fra Keele University i Storbritannia, og en bachelorgrad fra Universitetet i Bagdad.Jordans sentralbank - Governor H.E. Dr. Ziad Fari , besøkt 11. november 2014. 

Han begynte å jobbe i sentralbanken i 1966, og etter fullført doktorgrad i 1978 returnerte han til sentralbanken som økonomirådgiver. Han var senere direktør for både forskningsavdelingen og avdelingen for investeringer og utenlandske operasjoner. I 1984 ble han utnevnt til generalsekretær for ministeriet for planlegging og internasjonalt samarbeid, en posisjon han hadde fram til april 1989, da han ble forfremmet til minister fram til desember 1989. Han var deretter industri- og handelsminister fra desember 1989 til juni 1991, og minister for planlegging og internasjonalt samarbeid fra 1991 til 1994. Han var med og etablerte Capital Bank i 1995, der han også ble styreformann. 

I 1996 ble Fariz sentralbanksjef første gang, en stilling han hadde fram til 2001. Deretter var han administrerende direktør for Arab Banking Corporation fram til 2005. Fra november 2005 til september 2007 var han visestatsminister og finansminister i Jordan, før han gikk tilbake til stillingen som styreformann i Capital Bank, der han jobbet fram til februar 2009. Etter dette gikk han til First Investment Group, som styreformann. 

Den 10. januar 2012 ble han utnevnt til sentralbanksjef på nytt. 

 Referanser 

 Eksterne lenker 
  Presentasjon på sentralbankens hjemmeside

Kategori:Sentralbanksjefer
Kategori:Finansministre
Kategori:Jordanere
Kategori:Økonomer
Kategori:Fødsler i 1943
Kategori:Personer fra guvernementet Balqa